Rīgā
Datums skatāms laika zīmogā		
		 	Lēmums Nr.129
par ietekmes uz vidi novērtējuma procedūras piemērošanu
	
Adresāts: VAS “Latvijas Valsts ceļi” (reģistrācijas numurs 40003344207), adrese: Gogoļa iela 3, Rīga, LV – 1050; elektroniskā pasta adrese: lvceli.lv@lvceli.lv.

Paredzētās darbības nosaukums: valsts galvenā autoceļa A7 Rīga – Bauska – Lietuvas robeža (Grenctāle) posma no ~ 7,90 km līdz ~25, km apvedceļa (Ķekavas apvedceļa) būvniecība. 

Paredzētās darbības iespējamā norises vieta: Ķekavas novads, Ķekavas pagasts. 

Īss paredzētās darbības raksturojums, faktu konstatācija un apsvērumi lēmuma satura noteikšanai:
1.	2004.gada 2.augustā ar Vides pārraudzības valsts biroja (tolaik Ietekmes uz vidi novērtējuma valsts birojs) (turpmāk Birojs) lēmumu Nr.250 “Par ietekmes uz vidi procedūras piemērošanu” (turpmāk Biroja Lēmums Nr.250) ir piemērota ietekmes uz vidi novērtējuma procedūra VAS “Latvijas Valsts ceļi” (tolaik BO VAS “Latvijas Autoceļu direkcija”) (turpmāk Ierosinātāja) paredzētajai darbībai – valsts galvenā autoceļa A7 Rīga – Lietuvas robeža (Grenctāle) posma no 10,8km līdz 23,4km apvedceļa (Ķekavas apvedceļa) būvniecībai. Ceļu bija paredzēts izbūvēt kā A1 kategorijas ātrsatiksmes ceļu – starptautiskas nozīmes autoceļu, ar mērķi novirzīt tranzīta satiksmi un uzlabotu satiksmes drošību. Lēmums par ietekmes uz vidi novērtējuma procedūras piemērošanu pieņemts saskaņā ar likuma “Par ietekmes uz vidi novērtējumu” (turpmāk Novērtējuma likums) 4.pantu un 1.pielikuma 11.punktu (jaunbūvējamas automaģistrāles un ātrsatiksmes autoceļi). 
2.	Ietekmes uz vidi novērtējuma procedūras rezultātā Birojs 2006.gada 3.oktobrī izdeva atzinumu Nr.11 “Par valsts galvenā autoceļa A7 Rīga – Bauska – Lietuvas robeža (Grenctāle) posma no 10,5 km līdz 24,0 km apvedceļa (Ķekavas apvedceļa) būvniecības ietekmes uz vidi novērtējuma noslēguma ziņojumu” (turpmāk Atzinums Nr.11).
3.	Novērtējuma likums paredz, ka pirms tādu darbību, kurām veikts ietekmes uz vidi novērtējums, realizācijas, par tām ir jāpieņem akcepta lēmums, - šajā likumā un citos normatīvajos aktos noteiktajā kārtībā pieņemts attiecīgās valsts institūcijas, pašvaldības, citas likumā noteiktās institūcijas vai Ministru kabineta lēmums par atļauju uzsākt paredzēto darbību (Novērtējuma likuma 21.panta (1)daļa). Atbilstoši Novērtējuma likuma 22.panta (1)daļai, lai saņemtu atļauju uzsākt paredzēto darbību, ierosinātājs iesniedz attiecīgajai valsts institūcijai, pašvaldībai vai citai likumā noteiktajai institūcijai iesniegumu, ziņojumu un kompetentās institūcijas atzinumu par ziņojumu kopā ar citos normatīvajos aktos noteiktajiem dokumentiem. Savukārt minētā panta (2)daļa paredz, ka attiecīgā valsts institūcija, pašvaldība vai cita likumā noteiktā institūcija, vispusīgi izvērtējusi ziņojumu, pašvaldības un sabiedrības viedokli un ievērojot kompetentās institūcijas atzinumu par ziņojumu, normatīvajos aktos noteiktajā kārtībā pieņem lēmumu par paredzētās darbības akceptēšanu vai neakceptēšanu.  
4.	Atbilstoši Novērtējuma likuma 20.panta (11)daļai  “Atzinums par ziņojumu ir spēkā trīs gadus. Ja šajā laikā netiek pieņemts šā likuma 21.pantā minētais paredzētās darbības akcepts, veicams jauns ietekmes novērtējums”. Atzinuma Nr.11 izdošanas brīdī sistēmiski līdzvērtīgu nosacījumu noteica Novērtējuma likuma 20.panta (3) daļa, proti: „atzinums par noslēguma ziņojumu ir spēkā trīs gadus. Ja šajā laikā netiek pieņemts šā likuma 21.pantā minētais paredzētās darbības akcepts, jāveic jauns ietekmes novērtējums”.
5.	Atzinums Nr.11 tika izdots 2006.gada 3.oktobrī, tas bija spēkā līdz 2009.gada 3.oktobrim. Šajā laikā Ierosinātājai atbilstoši Novērtējuma likuma 21.panta (1)daļas nosacījumam bija jāsaņem paredzētās darbības akcepts. Paredzētās darbības akcepts nav saņemts. Ierosinātāja skaidro, ka Ķekavas apvedceļa būvniecības iecere bijusi akceptēta jau līdz ietekmes uz vidi novērtējuma veikšanai, tādēļ pēc Atzinuma Nr.11 saņemšanas atkārtota paredzētās darbības akceptēšana netika veikta. Novērtējuma likuma 21.pantā paredzētais akcepta lēmums ir lēmums, kas pieņemams, noslēdzoties ietekmes uz vidi novērtējuma procedūrai. Šāds lēmums pieņemams pēc kompetentās institūcijas (Birojs) atzinuma par ietekmes uz vidi novērtējuma ziņojumu, jo tikai tad lēmuma pieņēmēja rīcībā ir visa nepieciešamā informācija par paredzēto darbību, tās ietekmi uz vidi un īstenošanas priekšnoteikumiem. Gadījumā, ja Novērtējuma likuma 21.pantā paredzētais akcepta lēmums Novērtējuma likumā noteiktajā termiņā pēc Biroja atzinuma izdošanas netiek pieņemts, likums paredz obligāto nosacījumu jauna ietekmes uz vidi novērtējuma veikšanai. 
6.	Ierosinātāja ir Birojā iesniegusi 2015.gada 11.maija iesniegumu Nr.2.1/1881 ar pielikumiem atbilstoši Novērtējuma likuma 4.panta (1)daļas 1)punktam, 20.panta (11)daļai un 2015.gada 13.janvāra Ministru kabineta noteikumiem Nr.18 “Kārtība, kādā novērtē paredzētās darbības ietekmi uz vidi un akceptē paredzēto darbību”. Iesniegums iesniegts lēmuma par atkārtotas ietekmes uz vidi procedūras piemērošanu vai nepiemērošanu pieņemšanai. Saskaņā ar iesniegumu, paredzēta valsts galvenā autoceļa A7 Rīga – Bauska – Lietuvas robeža (Grenctāle) posma no 10,5km līdz 24,0km apvedceļa (Ķekavas apvedceļa) būvniecība. Saskaņā ar Ierosinātājas norādīto, informācija par paredzēto darbību atbilst iecerei, kas iepriekš vērtēta ietekmes uz vidi novērtējuma ziņojumā “Valsts galvenā autoceļa A7 Rīga – Bauska – Lietuvas robeža (Grenctāle) posma no 10,5 km līdz 24,0 km apvedceļa (Ķekavas apvedceļa) būvniecības ietekmes uz vidi novērtējuma noslēguma ziņojums” (turpmāk Ziņojums), par kuru izdots Biroja Atzinums Nr.11. Saskaņā ar Ziņojumu, kā alternatīva jauna ceļa posma izbūvei tika vērtēta esošā valsts galvenā autoceļa A7 Rīga – Bauska - Lietuvas robeža (Grenctāle) posma no 10,5 – 25,0 rekonstrukcija. 
7.	Salīdzinot Ierosinātājas sniegto informāciju, ar informāciju Ziņojumā un Biroja Atzinumā Nr.11, Birojs konstatē, ka, iespējams, ir paredzētas izmaiņas vai informācija precizēta (piemēram, varētu būt precizēts izbūvējamā ceļa posms – 7,90 km – 25, 36km). Tai pat laikā šādi precizējumi, ja tādi veikti, nemaina paredzētās darbības būtību un tā joprojām atbilst Novērtējuma likuma 4.panta (1)daļas 1)punkta un 1.pielikuma nosacījumiem. Novērtējuma likuma 1.pielikuma 11.punkts noteic, ka ietekmes uz vidi novērtējums ir obligāts jaunbūvējamām automaģistrālēm un ātrsatiksmes autoceļiem, 11.1 punkts paredz, ka tāds nepieciešams jaunbūvējamiem četru vai vairāku joslu ceļiem vai esošiem divu vai mazāk joslu ceļiem, kas iztaisnoti un/vai paplašināti par četru vai vairāku joslu ceļiem, ja šāda būvētā, iztaisnotā un/vai paplašinātā autoceļa posms ir 10 km garš vai vēl garāks, savukārt 11.1 punkts paredz, ka novērtējums ir obligāts, ka paredzēti jauni ceļi, kuru garums ir 10km un vairāk. 
8.	Ņemot vērā minēto, kā arī izvērtējis visus ar paredzēto darbību saistītos apstākļus, Birojs secina, ka atbilstoši Novērtējuma likuma 20.panta (11)daļai un Novērtējuma likuma 4.panta (1)daļas 1)punktam Ierosinātājas paredzētajai darbībai ir nepieciešams veikt ietekmes uz vidi novērtējuma procedūru.
9.	Vienlaikus konstatējams, ka Ierosinātāja 2015.gada 11.maija iesniegumā Nr.2.1/1883 “Par Ķekavas apvedceļa ietekmes uz vidi novērtējumu” lūdz izsniegt paredzētās darbības ietekmes uz vidi novērtējuma veikšanas nosacījumus, gadījumā ja Birojs izdod lēmumu par šādas procedūras nepieciešamību. Saskaņā ar Novērtējuma likuma 15.panta (1)daļu, ja ir saņemts kompetentās institūcijas lēmums, ka veicams paredzētās darbības ietekmes novērtējums, ierosinātājs vismaz vienā pašvaldības izdotajā laikrakstā vai citā vietējā laikrakstā publicē paziņojumu par paredzēto darbību un sabiedrības iespēju iesniegt rakstveida priekšlikumus par šīs darbības iespējamo ietekmi uz vidi, kā arī individuāli informē tos nekustamo īpašumu īpašniekus (valdītājus), kuru nekustamie īpašumi robežojas ar paredzētās darbības teritoriju. Ierosinātājs minēto paziņojumu ievietošanai mājaslapā internetā elektroniski iesniedz kompetentajai institūcijai un pašvaldībai, kuras administratīvajā teritorijā tiek plānota paredzētā darbība. Novērtējuma likuma 16.panta (1)daļa paredz, ka pēc ierosinātāja rakstveida pieprasījuma kompetentā institūcija izstrādā un nosūta ierosinātājam programmu, kas ietver vides aizsardzības prasības un noteikumus, kā arī ietekmes novērtējuma turpmākai veikšanai nepieciešamo pētījumu un organizatorisko pasākumu kopumu. Savukārt Ministru kabineta 2015.gada 13.janvāra noteikumu Nr.18 „Kārtība, kādā novērtē paredzētās darbības ietekmi uz vidi un akceptē paredzēto darbību” 29.punkts noteic, ka paredzētās darbības ierosinātājs rakstisku pieprasījumu par programmas izstrādāšanu iesniedz Birojā ne agrāk kā pēc paziņojuma par sākotnējo apspriešanu publicēšanas atbilstoši šo noteikumu 22.1. apakšpunktam. 

Izvērtētā dokumentācija: Ierosinātājas 2015.gada 11.maija iesniegums Nr.2.1/1883 “Par Ķekavas apvedceļa ietekmes uz vidi novērtējumu”; Ierosinātājas 2015.gada 11.maija iesniegums paredzētās darbības ietekmes uz vidi novērtējumam Nr.2.1/1881 ar pielikumiem; Biroja Lēmums Nr.250; Biroja Atzinums Nr.11, Ziņojums.

Lēmums: piemērot ietekmes uz vidi novērtējuma procedūru VAS “Latvijas Valsts ceļi” ierosinātājai darbībai – valsts galvenā autoceļa A7 Rīga – Bauska – Lietuvas robeža (Grenctāle) posma no ~ 7,90 km līdz ~25, km apvedceļa (Ķekavas apvedceļa) būvniecībai Ķekavas novada Ķekavas pagastā.

Lēmuma pieņemšanas pamatojums: 
Novērtējuma likuma 4.panta (1)daļas punkts, 7.pants, 14.1panta (1)daļa, 15.panta (1)daļa, 20.panta (11)daļa, 21.panta (1)daļa, 22.panta (1) un (2)daļa, 1.pielikuma “Objekti, kuru ietekmes novērtējums ir nepieciešams” 11.- 11.2 punkts; Ministru kabineta 2015.gada 13.janvāra noteikumu Nr.18 „Kārtība, kādā novērtē paredzētās darbības ietekmi uz vidi un akceptē paredzēto darbību” 22.1., 29.punkts.

Lēmuma apstrīdēšana: šo Vides pārraudzības valsts biroja lēmumu saskaņā ar Novērtējuma likuma 14.1panta (2)daļā noteikto var pārsūdzēt viena mēneša laikā no tā spēkā stāšanās dienas, iesniedzot pieteikumu administratīvās rajona tiesas atbilstīgajā Tiesu namā (Administratīvā procesa likuma 189.panta 1.daļa).

Lēmums izsūtīts arī:
•	Valsts vides dienesta Lielrīgas reģionālajai vides pārvaldei, adrese: lielriga@lielriga.vvd.gov.lv;
•	Ķekavas novada pašvaldībai, adrese: novads@kekava.lv

Direktors	(paraksts*)		A. Lukšēvics

* Dokuments ir parakstīts ar drošu elektronisko parakstu